《答王仲高》
宋代·吕陶

从政宜师古，为儒贵席珍。承流仰循吏，虑患属孤臣。

休戚同千里，轻肥止一身。虚名称有土，惭色见斯民。

罗网甘投足，波澜耻问津。狂言干重辟，冷笑待憸人。

琴瑟方调节，刍荛愿采询。闭关聊度日，开卷易经春。

地暖畦蔬足，年丰瓮粟陈。惟特三不愧，通塞任天钧。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。